《胡夫人挽词》
宋代·郭印

士夫惜名节，楚楚空衣冠。
宁如武陵孀，守义人所难。
哀哉祸变武，归棹危狂澜。
至诚泣苍穹，双榇果平安。
阶前三珠树，岂但馥芝兰。
科名一一收，平步籋广寒。
方为反哺乌，风木悲珊珊。
庆吊一何遽，闻者鼻辛酸。
千年懿德馨，翠琰立巑岏。
英灵满乾坤，莫作长夜看。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。